Document ID: /fineweb-2-swissfilter-quality_10-filterrobots/filtered/02690.jsonl.gz/35

Consiliul Federal elvețian se pronunță pentru activarea clauzei de salvgardare. Care sunt urmările acestei decizii pentru români (actualizat)
Consiliul Federal elvețian se pronunță pentru activarea clauzei de salvgardare. Care sunt urmările acestei decizii pentru români (actualizat)
Actualizare 9 decembrie, 17:00:
Parlamentul elvețian a reconfigurat miercuri, 9 decembrie 2015, conducerea Guvernului Confederației Helvete. Tot astăzi a fost ales și un nou Consilier Federal, Guy Parmelin. El reprezintă cantonul Vaud și partidul SVP, preluând conducerea Ministerului finanțelor, în urma retragerii din guvern a Consilierului federal Eveline Widmer Schlumpf.
Noul Președinte al Elveției în anul 2016 va fi Johann Schneider Ammann.
Procedura de confirmare a Guvernului se repetă o dată la patru ani, după reînnoirea parlamentară. Primul departament care este supus votului este cel al celui mai vechi în funcție Consilier federal. Rezultatele obținute astăzi confirmă pe de o parte disponibilitatea partidelor politice de a reveni la o reconciliere politică după opt ani de confruntări, pe de altă parte, indirect, dorința politicienilor elvețieni de a respecta voința suveranului, adică a poporului, prin acceptarea cedării unui loc în plus în Guvern partidului de dreapta, SVP. Formula magică 2+2+2+ 1 a fost refăcută prin acest vot.
Primele șase locuri în Guvernul elvețian au fost confirmate într-un ritm foarte rapid, toți candidații obținând rezultate excepționale, ceea ce demonstrează o dorință comună de consens politic.
- Doris Leuthard, ministru al Departamentului federal pentru mediu, transporturi, energie și comunicații, în funcție din anul 2006, a primit 215 voturi din 245 bilete de vot. Reprezintă în Guvern Partidul Creștin Democrat (CVP).
- Ueli Maurer, ministru al Departamentului federal de apărare, protecție civilă și sport, în funcție din 2009, a primit 173 de voturi din 245. Reprezintă în Guvern Partidul Popular Elvețian (SVP).
- Didier Burkhalter, ministru al Departamentului federal pentru afaceri externe, ales în Guvern inițial în Departamentul de interne în 2009, a schimbat departamentul în 2012, preluând Ministerul afacerilor externe, prezidat până la acea dată de Micheline Calmy Rey. A primit 217 voturi din 244, ceea ce este un record politic. Didier Burkhalter reprezintă în Guvern Partidul Liberal Elvețian (FDP).
- Simonetta Sommaruga, ministru al Departamentului federal pentru justiție și poliție, în funcție din 2010 și președinte pentru anul 2015 al Elveției, a primit 182 de voturi din 245. Simonetta Sommaruga reprezintă partidul Socialist Elvețian (SP).
- Johann Schneider Ammann, ministru al Departamentului federal pentru economie, cercetare și educație, în funcție din 2010, a primit 191 de voturi din 244. Este membru al Partidului liberal elvețian (FDP).
- Alain Berset, ministru al Departamentului de interne din 2011, reprezintă Partidul socialist elvețian (SP). A fost votat cu 210 voturi din 243.
Cel mai nou membru al Guvernului, o alegere a parlamentului reunit, pe baza unui trio prezentat de SVP, Thomas Aeschi, Elveția germană canton Zug, Guy Parmelin, Elveția franceză canton Vaud și Norman Gobbi , Elveția italiană cantonul Tesin, este:
- Guy Parmelin, noul ministru al Departementului federal de finanțe, ales cu 138 de voturi din 237 de buletine valabil exprimate. Reprezintă Partidul popular elvețian (SVP).
În cele din urmă trebuie menționată și alegerea cu 230 de voturi a noului Cancelar guvernamental în persoana lui Walter Thurnherr.
În această nouă formulă, așteptăm deciziile noului Guvern elvețian cu referire la introducerea clauzei de salvgardare; detalii mai jos, în articol.
La conferința de presă din data de 4 decembrie 2015, Simonetta Sommaruga, Ministru federal pentru justiție și poliție, Președintă în acest an a Confederației, reprezentând partidul Social Democrat (SP) și Didier Burkhalter ministru al Departamentului pentru afaceri externe și membru al Partidului Liberal Elvețian (FDP), au menționat necesitatea activării clauzei de salvgardare în contextul rezolvării impasului politic privind libera circulație a cetățenilor Comunității Europene în Elveția.
Scurt reminder:
Anul trecut, 2014, Elveția a ridicat sancțiunile de pe piața muncii pentru cetățenii celor 25 de țări membre UE, cu mențiunea că „Acordul privind libera circulație a persoanelor existent între Elveția și Uniunea Europeană nu prevede posibilitatea prelugirii acestor restricții”, Berna – SDA.
Pentru primele 17 țări UE, Malta și Cipru incluse, aplicarea clauzei de salvgardare a încetat la data de 31 mai 2014. Pentru țările UE-8 aceași procedură a avut loc la data de 30 aprilie 2014.
României și Bulgariei, în schimb, li se poate aplica această clauză, conform documentelor semnate de cele două țări, până la data de 31 mai 2019.
Întrebare:
Când cei doi miniștri de Departamente federale și Consileri federali afirmă că doresc sau că vad utilă aplicarea acestei clauze, cui vor să o aplice, ținând cont de cele menționate mai sus, conform cărora primelor țări nu le mai poate fi aplicată, iar singurele țări UE care pot fi astfel „pedepsite” rămân România și Bulgaria?
Cei doi demnitari au formulat până acum în termen general, adică cu referire la UE. Ei nu au menționat o anume grupă de țări care ar fi afectată în mod special de această decizie.
Prezența românilor și a bulgarilor în Elveția este infimă prin comparație cu cea a germanilor, francezilor, italienilor sau a portughezilor. În 2014, conform statisticii publicate de Confederație, în Elveția erau stabiliți 11 308 români cu un permis valabil peste 12 luni, deci intrând în categoria „ständige Wohnbevölkerung”, și aproximativ 5 800 de bulgari.
Comparativ, italienii erau în număr de 306 000, reprezentând un procent de 15,3 % din populația Elveției; nemții în număr de 298 000, reprezentând 14,9% și portughezi 266 748 persoane, reprezentând 13,1 % din populația Elveției. În Elveția procentul străinilor a ajuns în anul 2014 la 24, 3 % și nu datorită românilor și bulgarilor.
Ca urmare a deciziei luate de cei doi demnitari, se așteaptă din partea Departamentului pentru Justiție și Poliție o prelucrare de lege ce ar trebui să fie publicată până la începutul lunii martie 2016.
Decizia Elveției de a activa clauza de salvgardare este susținută de următoarele partide: FDP (liberalii) și CVP (creștin democrații) care, de altfel, au și inițiat această strategie (vezi nota). Partidul Social Democrat consideră decizia Consiliului Federal ca find un „efect placebo”. În viziunea acestui partid, soluția reală pentru rezolvarea problemelor create de imigrația în Elveția se află în măsuri ce trebuie luate pe plan social, intern.
Miercuri, 9 decembrie 2015, Elveția își reconfigurează Guvernul. Așteptăm aceste rezultate și implicit urmările deciziei din 4 decembrie a Consiliului Federal.
Dacă aplicarea clauzei de salvgardare se va decide începând cu luna aprilie sau mai a anului viitor, în formă definitivă, rămâne de văzut cui i se adresează: tuturor țărilor membre UE sau doar României și Bulgariei.
În cazul în care se va cere această aplicare doar celor două țări, poate ar fi timpul ca mica comunitate de români din Elveția să nu rămână pasivă, ci să reacționeze printr-o scrisoare adresată direct Consiliului Federal. În ciuda multor interpretări mai mult sau mai puțin obiective, de data aceasta o astfel de acțiune ar putea primi sprijinul partidului care a inițiat votul popular din luna februarie 2014, SVP. Criteriul susținerii este de natură strict pragmatică: SVP nu dorește reducerea imigrației în mod selectiv, cu atât mai puțin cu cât România și Bulgaria nu reprezintă nici 2% din totalul populației stabilite în Elveția.
Este adevărat că Elveția se confruntă cu o prezență foarte ridicată a străinilor pe piața muncii, dar nu numai. Este însă incorect să încerci rezolvarea acestei probleme selectiv. Dacă se impune introducerea și aplicare unei clauze de salvgardare, opinia mea personală este ca ea trebuie aplicată tuturor cetățenilor UE, și nu doar României și Bulgariei.
Acest articol va fi completat cu rezultatale votului de miercuri 9 decembrie.
Giorgia Seeholzer, Lucerna
Linkul Comunicatului oficial: http://www.ejpd.admin.ch/ejpd/de/home/aktuell/news/2015/2015-12-042.html
Linkul reacției CVP / Creștin Democrații: https://www.cvp.ch/news/2015-12-04/schutzklausel-bundesrat-waehlt-cvp-lo...
Comentarii
Mulțumesc pentru articol Giorgia!
Cum n-am putut urmări toate aceste schimbări din ultimele luni, cred că ne-ai prezentat o sinteză foarte bună, la subiect și bine documentată. Mai ales că sunt lucruri care ne influențează pe toți cei care avem doar cetățenie românească.